 NA SHABAN MAKOKHA WAZEE wa jamii kutoka Kaunti ya Kakamega wamekasirishwa na wanasiasa wanaotumia Kiwanda cha Sukari cha Mumias kama chambo. Wamewaonya wanasiasa dhidi ya kujipatia umaarufu kutoka kwa wakulima kupitia ahadi za kufufua kiwanda hicho. Wazee kutoka koo za Butsotso na Wanga wamedai kuwa wanasiasa wamekuwa wakitoa ahadi za uongo kuhusu kufufua Mumias ili kuvutia maelfu ya wapiga kura waliokuwa wakitegemea uzalishaji wa sukari kupata riziki. Katibu wa Baraza la Wazee la Butsotso, Bw Shiroko Shirenje, alisema wanasiasa husahau kuhusu kiwanda cha Mumias na masaibu yanayowakumba wakuzaji miwa mara tu wanapotwikwa mamlaka. Hatua ya kufufua kiwanda hicho kilichokuwa tegemeo kwa maelfu ya wakazi ni muhimu kwa matokeo ya chaguzi za Agosti 9. Mdahalo kuhusu ufufuzi wake unadhamiriwa kuwavutia wakulima wa miwa wanaojumuisha sehemu kubwa ya wapiga kura katika Kaunti ya Kakamega kwa wanasiasa ambao wamezidisha kampeni za kusaka kura. Wanasiasa wakiwemo wale wanaomezea mate urais na ugavana wameibua siasa za sukari pamoja na ahadi tele za kufufua Mumias. Mpeperushaji bendera wa Kenya Kwanza William Ruto alisema atahakikisha kuwa kiwanda hicho kilichosambaratika kimefufuliwa ikiwa ataibuka mshindi kwenye chaguzi. Ahadi sawa na hizo zilitolewa na mgombea urais wa Azimio Raila Odinga aliyeahidi kuongeza nafasi za kazi kwa vijana kupitia ufufuzi wa Mumias. Mgombea ugavana wa Azimio katika Kaunti ya Kakamega, Fernandes Barasa, na mgombea mwenza wake Ayub Savula vilevile wamewahakikishia wakazi kuwa watafufua kiwanda hicho.   Alipokuwa akifanya kampeni eneo la Matungu mnamo Jumanne, Naibu Rais alisema nia yake ni kusaidia ufufuzi wa viwanda vya sukari kama vile Mumias na Nzoia ili visaidie katika uundaji wa ajira na uzalishaji mapato eneo la Magharibi. “Serikali yangu itatumia Sh100 bilioni kuunda ajira ili mamilioni ya vijana waliomaliza shule waweze kupata kazi na kukidhi familia zao. Chini ya mpango huu, tutafufua viwanda vilivyosambaratika kama vile Mumias na kufungua vingine vipya,” alisema. Aliahidi kutenga Sh5 bilioni kuanzisha upya kiwanda hicho cha sukari ambacho kilifilisika tangu 2018 katika muda wa miezi mitatu ikiwa atashinda chaguzi. “Serikali ya Kenya-Kwanza itamaliza madeni yote yanayokabili kiwanda cha sukari cha Mumias katika muda wa miezi mitatu. Tutawekeza vilevile Sh5bilioni kufufua kiwanda hicho cha sukari katika eneo la Magharibi,” alisema. Kwa upande wake, Bw Odinga aliahidi kudhibiti kiwango cha umaskini eneo la Magharibi kwa kuimarisha uchumi kupitia ufufuzi wa viwanda vya sukari. “Tunafahamu uchumi wa eneo la Magharibi unategemea uzalishaji wa sukari na tutahakikisha kuwa viwanda vyote eneo hili vinafanya kazi,” alisema Bw Odinga. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  